Karakterontwikkeling - www.bybelkennis.co.za
by Coen Slabber · Published 01/09/2015 · Updated 11/07/2015
Work as hard as you can, make as much as you can, then give as much as you can (John Wesley).
Daar is groot waarde in ‘n omgewing wat mense van ‘n keuse voorsien – die moontlikheid om ‘n goeie of ‘n slegte karakter te ontwikkel. ‘n Wêreld wat die ontwikkeling van ‘n morele karakter toelaat, is van groot waarde. Dit laat die mens toe om kosbare wesens te word. As daar geen bose in die wêreld was nie, sou daar ook geen goed gewees het nie. Dit is as gevolg van die groot waarde van wat goed in die lewe is, dat ‘n wêreld wat die bose toelaat, meer waardevol is. Ook die verantwoordelikheid vir wat goed is en die pyn wat daarmee gepaard mag gaan, is waardevol.
As persoonlikheid en karakter nie waardevol beskou word nie, sou dit verkeerd van God gewees het om lyding en swaarkry toe te laat. Die ontwikkeling van ‘n mens se persoonlikheid is slegs moontlik in ‘n wêreld van ware vryheid. Mense moet kies; mense moet leer; mense moet groei. Om morele volmaaktheid na te streef en nie die verkeerde toe te laat nie, is onmoontlik. As kinders nooit toegelaat word om die verkeerde te doen nie, sal hulle nooit ‘n karakter wat onverskrokke die goeie kies, kon ontwikkel nie. Goeie mense moet leef in ‘n wêreld waar die doen van die verkeerde ‘n opsie is. Jy kan nie mense van karakter ontwikkel sonder om vir hulle ‘n keuse te gee nie, want die vermoë om te kies is deel van ons karakter.
Die karakter van ‘n individu ontwikkel deur optrede waarin nagedink word oor die gevolge van die optrede en aanpassings gemaak word. Dit word dan oor en oor herhaal totdat dit ‘n gewoonte word. Die mens se persoonlikheid berus op vroeëre geslagte vir sy aanvanklike karakter – sy kulturele en genetiese beginpunt. Daarna ontwikkel hy dit.
Karakterontwikkeling sonder dat mense keuses het, is onmoontlik.